Ko heddii e Hurminde kawgel Afrik wonande fuku nattii heewde! Hannde ƴiiƴam ena ƴera e ko'e fettooɓe e howhowɓe diɗɗe fuku Alla e maɓɓe hatojinde e happaade karaŋ ɓurɗo heewde jarabi e coftal ɓalli Afrik: Karaŋ Dowlaaji Afrik. Pulaagu.com ena yiɗi yerɓinnde ɗaminaare mon seeɗa haa paamon hare ko ko yettii damal galle! Ngel kawgel woni winndereyaŋkoore men tokosel so en njuurniima diɗɗe celluɗe jogorɗe fooɗondirde martaba oo to leydi Gaana fulɗɗaade ñalnde 20 lewru Siilo. E nder leydi Ganaa, kala poofɗo foofata ko fuku, mi haalaani kaalɗo. Howhowɓe leydi ndii, yontannde e fettooɓe e ɓesnguuji mum'en nana motti poofaali mum'en Allah e kumpa ko jogori jolde e ngel kawge.
howowɓe CAF (Dental Fuku Afrik) ena poti yillaade Ganaa ñalnde 7 Bowte ngam yuurnitaade golle keborɗe kawgel ngel hol to njahrata. Ko adii, eɓe poti ɓetde tiiɗde e yuɓɓude diŋire jogorɗe fetteede ɗee kala sabu woni fuku moƴƴo ko diŋire peewɗe, kisɗe e baawɗe rusde yeeɓooɓe. Nde ɓe ngari e lewru Yarkomaa, ɓe kollitiino weltaare maɓɓe e jahrugol golle ɗee yeeso e oon sahaa.
Haa jooni e nder kobungal kawgel ngel, diɗɗal leydi Benee fayii leydi Beresiil ngam heboyaade toon. Hannde ena sikkaa maa njillu maɓɓe to Beresiil addan leydi ndii karallaagal e diɗɗal cellungal e kawgel ngel. So ɗum ɓennii, to baŋnge Nijeriyaa, e daande pataatooɗo mum Yokoo ena sikki hikka ko hitaande mum! Yokoo, pettoowo to Everton (Angalteer) wiyi haŋkadi Nijeriyaa haaɓi arde tataɓo ko gasataa! Omo sikki hikka hay gooto waawaa haɗde leydi Jejee Okasaa fiileede laamɓe fuku e Afrik.
To baŋge men enen yeeɓooɓe, waawi kala yoo war, enen njɗ-ɗen tan ko fuku belɗo, gaccungol ena huɓɓa ñifataa, gulaali ena ngulla ndeƴƴataa, kaasuuji ataaye ena mbaŋngoo hakkunde yarooɓe, yeeɓooɓe e yeewtooɓe haa ñalnde wattan!
On njaaraama
Ibraahiima SAAR
fuv_Latn fuv_Latn fuv_Latn fuv_Latn fuv_Latn wol_Latn